L-Avukat Karol Aquilina, wieħed mill-iktar persuni qrib Simon Busuttil, tħallas €125,000 ta' xogħol part-time fl-uffiċċju tal-Prim Ministru Lawrence Gonzi fuq medda ta' ftit iktar minn sitt snin. Aquilina, membru tal-amministrazzjoni, huwa wieħed mill-galoppini ewlenin tal-Partit Nazzjonalista li fi żmien l-aħħar amministrazzjoni nazzjonalista kien attiv fil-partit u fl-istess ħin kien qed jieħu konsulenzi mill-Gvern. Xi ħaġa li, fi kliem kelliema Nazzjonalisti, illum donnu ma jistax jiġri. Tax-xogħol li kien jagħmel mal-uffiċċju tal-Prim Ministru, li ma kienx jaqbeż il-25 siegħa fil-ġimgħa, Aquilina kien jitħallas €20,200 fis-sena. Paga garantita, filwaqt li kien ikollu l-ħin kollu biex iwettaq xogħol ieħor, fosthom dak privat. Aquilina, eks-Viċi Sindku u llum Sindku tas-Siġġiewi, kien fost dawk li nhar l-Erbgħa marru mad-Deputat Jason Azzopardi biex jagħmlu wirja qabel il-bidu ta' kawża fil-Qorti miftuħa minn ċittadin privat. Iżda, fuq kollox, Aquilina huwa qrib ħafna ta' Richard Cachia Caruana, strateġista tal-Partit Nazzjonalista u l-moħħ wara Gonzi PN u Simon Busuttil. Fil-fatt, dan wassal biex ikun qrib ħafna ta' Simon Buuttil, tant li kien wieħed fost dawk li ħadmulu qatigħ biex spiċċa mexxej tal-partit. Karol Aquilina, magħruf għall-istil militanti tiegħu, huwa meqjus bħala s-sindku li pprova jifred il-komunità tas-Siġġiewi wara ħafna snin, fejn anke l-Kunsill Lokali dejjem ħadem b'serenità. Intant, Aquilina ma kienx l-uniku wieħed minn fost dawk li akkumpanja lil Azzopardi fil-Qorti nhar l-Erbgha li tħallas konsulenzi sostanjzali fi żmien il-Partit Nazzjonalista. L-awla tal-Maġistrat Joe Mifsud kienet mimlija persuni ta' dan it-tip u bejniethom nistgħu ngħidu li daħlu l-miljuni ta' ewro.